ΓΡΑΠΤΗ ΕΡΩΤΗΣΗ E-3195/98

υποβολή: Heidi Hautala (V) προς την Επιτροπή

(27 Οκτωβρίου 1998)

Θέμα: Κοινοτικές ρυθμίσεις για τα εναλλακτικά φάρμακα και θεραπευτικές μέθοδοι που χρησιμοποιούνται για την απεξάρτηση ατόμων από τα ναρκωτικά

Στην Ευρωπαϊκή Ένωση έχουν υιοθετηθεί δύο σχεδόν εκ διαμέτρου αντίθετοι μεταξύ τους τρόποι προσέγγισης εν σχέσει με το θέμα της απεξάρτησης ατόμων από τα ναρκωτικά.

Ο πρώτος από αυτούς είναι ο καθιερωμένος όπου η θεραπευτική αγωγή λαμβάνει χώρα σε νοσηλευτικό ίδρυμα υπό την εποπτεία των αρχών με δόσεις φαρμάκων οι οποίες ελέγχονται συνεχώς.

Στο δεύτερο, ο οποίος στηρίζεται περισσότερο στη συνεργασία μεταξύ του ασθενούς και των θεραπόντων ιατρών, η θεραπευτική αγωγή έχει επίκεντρο τον ίδιο τον ασθενή, λαμβάνει χώρα με δόσεις φαρμάκων οι οποίες καθορίζονται πιο ελεύθερα, προάγει την ανταλλαγή απόψεων και παρέχει τη δυνατότητα στον ασθενή να επιλέγει ο ίδιος τον ιατρό του και τον τόπο θεραπείας.

Επιπλέον, και η διαθεσιμότητα των χρησιμοποιουμένων στις θεραπευτικές μεθόδους φαρμάκων διαφέρει από κράτος σε κράτος. Π.χ. στη Φινλανδία οι ασθενείς δεν μπορούν να προμηθευτούν με συνταγή γιατρού το χρησιμοποιούμενο για την απεξάρτηση από τα ναρκωτικά φάρμακο buprenorfin (Subutex), το οποίο χορηγείται στη Γαλλία σε άτομα που ακολουθούν κατ' οίκον θεραπευτική αγωγή, δεδομένου ότι οι αρχές της χώρας θεωρούν την ουσία αυτή σχεδόν εξίσου επικίνδυνη με την ηρωΐνη και επιτρέπουν τη χορήγησή της σε ναρκομανείς μόνον σε θεραπευτικά ιδρύματα στα οποία οι ασθενείς νοσηλεύονται υπό στενή παρακολούθηση με αυστηρά καθορισμένες και διαρκώς ελεγχόμενες δόσεις φαρμάκων. Λόγω της στάσης αυτής των φινλανδικών αρχών, τουλάχιστον 80 ναρκομανείς αναγκάζονται να μεταβούν μια φορά το μήνα στη Γαλλία προκειμένου να προμηθευτούν το εν λόγω φάρμακο.

1. Έχει αρχίσει η Επιτροπή την εκπόνηση διατάξεων για τα εναλλακτικά φάρμακα και θεραπευτικές μεθόδους που χρησιμοποιούνται για την απεξάρτηση ατόμων από τα ναρκωτικά;

2. Προτίθεται η Επιτροπή να διενεργήσει έρευνα για την αποτίμηση της αποτελεσματικότητας των διαφόρων θεραπευτικών μεθόδων και φαρμάκων που χρησιμοποιούνται για την απεξάρτηση ατόμων από τα ναρκωτικά κατά τη διάρκεια όλων των φάσεων της ασθένειας;

3. Προτίθεται η Επιτροπή να λάβει μέτρα προκειμένου να διασφαλισθεί ότι οι κατοικούντες σε ορισμένα κράτη μέλη και ακολουθούντες κατ' οίκον θεραπευτική αγωγή ναρκομανείς δεν θα είναι στο εξής υποχρεωμένοι να μεταβούν σε άλλο κράτος μέλος προκειμένου να προμηθευθούν το απαραίτητο για τη θεραπεία τους φάρμακο buprenorfin/Subutex;

Απάντηση του κ. Flynn εξ ονόματος της Επιτροπής

(11 Δεκεμβρίου 1998)

1.-3. Το φάρμακο buprénorphine αποτελεί μαζί με τη μεθαδόνη ένα από τα φάρμακα που χρησιμοποιούνται για την απεξάρτηση από οπιούχες ουσίες. Η διάθεση στο εμπόριο, οι ενδείξεις, οι κανόνες και οι τεχνικές συνταγογράφησης των λεγόμενων υποκατάστατων προϊόντων εμπίπτουν στην αρμοδιότητα των εθνικών αρχών και η Ευρωπαϊκή Επιτροπή δεν προτίθεται να εκδώσει νομοθετικές πράξεις στο πλαίσιο αυτό.

2. Η αξιολόγηση των θεραπειών κατά της τοξικομανίας αποτελεί πρωταρχικό τομέα των εργασιών του ευρωπαϊκού παρατηρητηρίου Παρακολούθησης Ναρκωτικών και της Τοξικομανίας, το οποίο οργάνωσε το Μάρτιο του 1997 εργαστήριο πάνω στο θέμα αυτό, που κατέληξε μεσοπρόθεσμα στον προσδιορισμό όρων αναφοράς, με τη συμμετοχή αντιπροσώπων του προγράμματος για την κατάχρηση ναρκωτικών ουσιών της Παγκόσμιας Οργάνωσης Υγείας(ΠΟΥ) και του προγράμματος COST Α-6. Το κοινοτικό πρόγραμμα δράσης για την πρόληψη της τοξικομανίας(1) υποστηρίζει από κοινού τον καθορισμό των ελάχιστων κριτηρίων για την αξιολόγηση των ιατρικών, ψυχολογικών και κοινωνικοεκπαιδευτικών θεραπειών.

(1) Απόφαση 102/97/ΕΚ - ΕΕ L 19 της 22.1.1997.